З самага пачатку музей трымаецца на ідэі асабістага падыходу да захавання спадчыны. Гэта запавет яго заснавальніка — Фёдара Рыгоравіча Шклярава. Карэнны веткаўчанін са стараабрадцаў быў зачараваны культурай роднага краю. У 60-х гадах ён пачаў збіраць прадметы побыту, іконы, кнігі, саматканыя рэчы і іншыя "цікавінкі", якія ў той час можна было знайсці ў кожным доме на Веткаўшчыне. Мясцовы люд дбайна захоўваў спадчыну ў часы рэвалюцый і войнаў. Шкляраў разумеў, што такую спадчыну ад продкаў ні ў якім разе нельга страціць. Музей стаў другім домам Фёдара Рыгоравіча: ён уласнымі рукамі стварыў знакамітыя разныя вароты і дзверы для будынка, а ў аснову фондаў лягла яго асабістая калекцыя рарытэтаў.